**Εθνικό Σχέδιο Δράσης για την Ισότητα Ανδρών και Γυναικών 2018-2021**

 Το Υπουργείο Δικαιοσύνης και Δημόσιας Τάξεως έχει ολοκληρώσει το προσχέδιο του νέου Εθνικού Σχεδίου Δράσης για την Ισότητα Ανδρών και Γυναικών 2018-2021, το οποίο διαδέχεται το Στρατηγικό Σχέδιο Δράσης για την Ισότητα μεταξύ Ανδρών και Γυναικών (ΣΣΔΙ) 2014-2017. Η διάρκειά του θα είναι τριετής και θα καλύπτει την περίοδο 2018-2021.

2. Το Εθνικό Σχέδιο Δράσης για την Ισότητα ετοιμάστηκε με βάση εισηγήσεις/προτάσεις που υπέβαλαν τα Υπουργεία, διάφοροι Φορείς Ισότητας, περιλαμβανομένης της Επιτρόπου Διοικήσεως και Ανθρωπίνων Δικαιωμάτων και της Επιτροπής Ισότητας των Φύλων στην Απασχόληση και Επαγγελματική Εκπαίδευση, Φορείς Τοπικής Αυτοδιοίκησης και Ακαδημαϊκά/Ερευνητικά Κέντρα.

3. Επίσης, για τη διαμόρφωση του νέου Εθνικού Σχεδίου Δράσης για την Ισότητα Ανδρών και Γυναικών 2018-2021 λήφθηκαν υπόψη όλα τα άλλα Εθνικά Σχέδια Δράσης που άπτονται της Ισότητας, όπως π.χ. το Εθνικό Σχέδιο Δράσης για την Πρόληψη και Καταπολέμηση της Βίας στην Οικογένεια (2017-2019), το Εθνικό Σχέδιο Δράσης κατά της Εμπορίας Προσώπων (2016-2018) και το Σχέδιο Δράσης Δημογραφικής και Οικογενειακής Πολιτικής 2016-2017.

4. Επίσης, λήφθηκαν υπόψη και Ευρωπαϊκές Νομοθεσίες και Πολιτικές, Ευρωπαϊκές έρευνες και αναφορές (π.χ. EIGE), η Ευρωπαϊκή Στρατηγική Δέσμευση για την Ισότητα των Φύλων (2016-2019) και το Ευρωπαϊκό Σύμφωνο για την Ισότητα των Φύλων (2011-2020). Σε επίπεδο Ηνωμένων Εθνών, λήφθηκαν υπόψη η 20χρόνη επισκόπηση της Διακήρυξης και της Πλατφόρμας Δράσης του Πεκίνου, καθώς και οι νέοι Στόχοι Βιώσιμης Ανάπτυξης που τέθηκαν το 2015 με ορίζοντα επίτευξης το 2030.

5. Πέραν των πιο πάνω, στην ετοιμασία του Εθνικού Σχεδίου Δράσης για την Ισότητα Ανδρών και Γυναικών 2018-2021 έχουν ενσωματωθεί τα Καταληκτικά Σχόλια της Επιτροπής CEDAW των Ηνωμένων Εθνών, μετά την ακρόαση της 8ης Περιοδικής Έκθεσης της Κύπρου σχετικά με την εφαρμογή της Σύμβασης των Ηνωμένων Εθνών για την Εξάλειψη Κάθε Μορφής Διάκρισης σε Βάρος των Γυναικών (CEDAW) που πραγματοποιήθηκε τον Ιούλιο 2018.

6. Κατά την ακρόαση της Κύπρου, τα Ηνωμένα Έθνη χαιρέτισαν ιδιαίτερα το γεγονός ότι κατά το σχεδιασμό / ετοιμασία του προηγούμενου Στρατηγικού Σχεδίου Δράσης για την Ισότητα Ανδρών και Γυναικών 2014-2017 είχαν ληφθεί σοβαρά υπόψη οι καταληκτικές παρατηρήσεις της αρμόδιας Επιτροπής CEDAW (Μάρτιος, 2013).

7. Το νέο Εθνικό Σχέδιο αποτελεί ένα σημαντικό εργαλείο για την προώθηση της Ισότητας Ανδρών και Γυναικών, δεδομένου ότι, πέρα από τη στοχοθέτηση και προγραμματισμό δράσεων, θα συμβάλει στον ενδοτμηματικό και διατμηματικό συντονισμό των δράσεων και προγραμμάτων και στην παρακολούθηση και αξιολόγηση της υλοποίησης των δράσεων αυτών.

8. Το Εθνικό Σχέδιο Δράσης για την Ισότητα Ανδρών και Γυναικών περιλαμβάνει τους ακόλουθους επτά βασικούς τομείς προτεραιότητας:

(α) Καταπολέμηση της έμφυλης Βίας/Πλήρης συμμόρφωση με τις πρόνοιες της Σύμβασης της Κωνσταντινούπολης,

(β) Ισόρροπη συμμετοχή στις θέσεις λήψεως αποφάσεων

(γ) Εκσυγχρονισμός/Βελτίωση του νομοθετικού πλαισίου

(δ) Ενδυνάμωση ευάλωτων ομάδων γυναικών

(ε) Επαγγελματική ενδυνάμωση της γυναίκας- Συμφιλίωση επαγγελματικών και οικογενειακών υποχρεώσεων

(στ) Εξάλειψη Στερεοτύπων και Κοινωνικών Προκαταλήψεων.

(ζ) Γυναίκα και Πληροφορική

9. Τυχόν εισηγήσεις/απόψεις θα πρέπει να σταλούν το συντομότερο δυνατό, και όχι αργότερα από τις 5 Νοεμβρίου 2018, στις ηλεκτρονικές διευθύνσεις dcharalambous@papd.mof.gov.cy και nandreou@papd.mof.gov.cy.